CXXX.  Ecclesiae S. Mariae et S. Walburgis Furnensis tutelam suscipit, bonaque ac privilegia confirmat.   (Anno 1121, Mart. 30.) [MIRAEUS,  Opp. diplom.,  III, 33.]
CALIXTUS episcopus, servus servorum Dei, dilectis filiis FROMOLDO Furnensi praeposito et ejus fratribus in ecclesia sanctae Genitricis Dei Mariae ac sanctae Walburgis Deo servientibus, salutem et apostolicam benedictionem.
Justis votis assensum praebere, justisque petitionibus aures accommodare nos convenit. Quia igitur dilectio vestra ad apostolicae securitatis portum confugiens, ejus tuitionem devotione debita expetivit; nos supplicationi vestrae clementer annuimus, et sanctae Mariae seu B. Walburgis Furnensis ecclesiam, cum omnibus ad eam pertinentibus, sub tutela sedis apostolicae suscipimus, et per eam saecularium omnium, propitiante Domino renovemus. Per praesentis igitur privilegii paginam apostolica auctoritate statuimus, ut quaecunque praedia, quaecunque bona, vel a catholicis Flandriae principibus eidem ecclesiae donata, vel aliorum fidelium legitimis donationibus collecta sunt, et quaecunque in praesentiarum juste possidet, quieta ei et integra conserventur; quorum partem propriis nominibus subnotavimus. Videlicet centum mensuras terrae apud Polinchova, septuaginta sex ex berquaria Mengeri, et XXIV ex berquaria Reingeri, XXX et sex mensuras terrae, ex berquaria Sigeri, mensuras terrae apud Sandeshove ex berquaria . . . . . Quas omnes terras nobilis memoriae comitissa Gertrudis, affirmante nepote suo Balduino comite filio Roberti junioris, in praebendas quatuor fratrum vestrorum obtulit: XII mensuras terrae ex berquaria Reingeri ad lumen ecclesiae: XXXVI mensuras terrae ex berquaria Hagabeni apud Sandeshove ex dono praefatae comitissae et consensu nepotis ejus comitis Balduini ad usum fratrum et ad lumen Ecclesiae. XL mensuras terrae ex visconissa ex berquaria Girardi ad praebendas unius fratris. Decimam quoque septem parochiarum, id est Binanburgh, Butanburgh, Wulpen, Duncapella, Romescapella, Ingeri capella, Parevis, sicut modo est, vel si per terram novam creverit: unam libram de lardario comitis; item in visconissa ad restaurandam ecclesiam praedictam unam berquariam, scilicet Nabasce . . . . et apud Sandeshove unam berquariam in farina . . . Ex quibus singulis annis solvuntur quinquaginta librae. Inde ad regendas scholas annuatim quinque librae; ad praelationem apud Dunkerkam vaccariam cum XXV vaccis, et novem mensuras terrae. Quaecunque praeterea in futurum concessione pontificum, oblatione fidelium, vel aliis justis modis vestra ecclesia poterit adipisci, firma semper ad communem usum fratrum et illibata permaneant. Decernimus ergo ut nulli omnino hominum lice eamdem ecclesiam temere perturbare, aut ejus possessiones auferre, vel ablatas retinere, minuere, aut temerariis vexationibus fatigare; sed omnia integra conserventur eorum, pro quorum sustentatione et gubernatione concessa sunt, usibus omnimodis profutura. Sepulturam quoque ejusdem loci omnino liberam esse censemus, ut eorum qui illic sepeliri deliberaverint, devotioni extremae voluntatis, nisi forte excommunicati sint, nullus obsistat. Sane praepositus non alius vestro collegio praeponetur nisi qui consensu communi vestrae Ecclesiae fuerit cum Dei timore provisus Hanc igitur apostolicae benignitatis praerogativam vobis impendimus, ut ecclesia vestra ab omni episcopalis exactionis debito libera permaneat; liceatque vobis, ut si quando episcopalis parochia a divinis fuerit officiis interdicta, clausis januis divina celebrare officia. Porro clericis qui sedulis ecclesiae vestrae servitiis intra ambitum claustri existunt, cum justitiae ratione auctoritas quoque vestra prospexit, ut pro excessibus suis intra idem claustrum correctionis jura percipiant. Si qua ergo in futurum ecclesiastica saecularisve persona hanc nostrae constitutionis paginam sciens, contra eam venire tentaverit, secundo tertiove com monita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem Ecclesiae justa servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen, amen, amen. Ego Calixtus catholicae sedis episcopus. Datum Laterani per manum Chrysologi S. R. Ecclesiae diaconi cardinalis ac bibliothecarii, III Kalendas Aprilis, indictione XIV, Incarnationis Dominicae anno millesimo centesimo vicesimo, pontificatus autem domini Calixti II papae anno secundo.